[pic] | AZ EURÓPAI KÖZÖSSÉGEK BIZOTTSÁGA |

Brüsszel, 5.8.2009

COM(2009) 317 végleges/2

2007/0198/ COD

HELYESBÍTÉS: A 2009. június 22-i COM(2009) 317 helyébe lép.Valamennyi nyelvi változatot érinti.

A BIZOTTSÁG VÉLEMÉNYE az EK-Szerződés 251. cikke (2) bekezdése harmadik albekezdésének c) pontja alapján

„AZ EURÓPAI PARLAMENT ÉS A TANÁCS RENDELETE a villamos energia határokon keresztül történő kereskedelme esetén alkalmazandó hálózati hozzáférési feltételekről szóló 1228/2003/EK rendelet módosításáról” címen előterjesztett javaslatra vonatkozó tanácsi közös állásponton az Európai Parlament által tett módosításokról

A BIZOTTSÁG JAVASLATÁNAK MÓDOSÍTÁSA az EK-Szerződés 250. cikkének (2) bekezdése alapján

2007/0198/COD

A BIZOTTSÁG VÉLEMÉNYE az EK-Szerződés 251. cikke (2) bekezdése harmadik albekezdésének c) pontja alapján

„AZ EURÓPAI PARLAMENT ÉS A TANÁCS RENDELETE a villamos energia határokon keresztül történő kereskedelme esetén alkalmazandó hálózati hozzáférési feltételekről szóló 1228/2003/EK rendelet módosításáról” címen előterjesztett javaslatra vonatkozó tanácsi közös állásponton az Európai Parlament által tett módosításokról

1. Bevezetés

Az EK-Szerződés 251. cikke (2) bekezdése harmadik albekezdésének c) pontja előírja, hogy a Bizottság nyílvánítson véleményt a második olvasat során javasolt európai parlamenti módosításokról. A Parlament által javasolt módosításokról a Bizottság véleménye a következő:

2. Előzmények

Eljárás

A javaslat továbbítása az Európai Parlamenthez és a Tanácshoz (COM(2007) 531 – 2007/0198/COD): | 2007. szeptember 19. |

Az Európai Gazdasági és Szociális Bizottság véleménye: | 2008. április 22. |

A Régiók Bizottsága véleménye: | 2008. április 10. |

Az Európai Parlament véleménye (első olvasat): | 2008. június 18. |

A közös álláspont egyhangú elfogadása: | 2009. január 9. |

Az Európai Parlament véleménye (második olvasat): | 2009. április 22. |

3. A javaslat célja

A javaslat része az EU belső villamosenergia- és földgázpiacáról szóló harmadik jogalkotási csomagnak (harmadik energiapiaci csomag), amely két irányelvet és három rendeletet foglal magában.

A jogalkotási csomag elsődleges célja az, hogy az Unió polgárai és ipara érdekében létrehozza a piac teljes megnyitásához és az Európai Unió egységes villamosenergia- és földgázpiacának megteremtéséhez szükséges szabályozási keretet. Ez elő fogja segíteni az áraknak a lehető legalacsonyabb szinten való tartását, és növelni fogja a szolgáltatás színvonalát, valamint az ellátásbiztonságot.

Ez a következő főbb intézkedések révén történik:

- a független nemzeti szabályozó hatóságok által biztosított hatékonyabb szabályozói felügyelet;

- ügynökség létrehozása a nemzeti szabályozó hatóságok közötti hatékony együttműködés és a határokon átnyúló ügyekben való döntéshozatal biztosítása érdekében;

- kötelező együttműködés a hálózatüzemeltetők között az energia Európában való szállításával kapcsolatos szabályok harmonizálása és a beruházások tervezésének összehangolása érdekében;

- az energia termelésének és szállításának hatékony szétválasztása az érdekütközések kiküszöbölése, a hálózati beruházások előmozdítása és a diszkriminatív piaci magatartások megelőzése érdekében;

- a kiskereskedelmi piac fokozott átláthatósága és megfelelőbb működése;

- fokozottabb szolidaritás és regionális együttműködés a tagállamok között az ellátásbiztonság növelése érdekében.

4. A bizottság véleménye az Európai Parlament módosításairól

4.1. A Bizottság által elfogadott módosítások

Az Európai Parlament 2009. április 22-i plenáris ülésén a Tanáccsal való előzetes egyeztetést követően kompromisszumos módosító csomagot fogadott el annak érdekében, hogy második olvasatban megállapodás születhessen.

A módosítások elsősorban az alábbiakra vonatkoznak:

- az ügynökség szerepének részleges megerősítése a szabályzatok és iránymutatások megalkotásának folyamatában, valamint a Villamosenergia-piaci Átvitelirendszer-üzemeltetők Európai Hálózata (ENTSO-E) munkájának felügyelete,

- az ügynökség szerepének megerősítése a tízéves hálózatfejlesztési terv kidolgozásának folyamatában, továbbá

- az ENTSO-E szerepe harmadik országokat érintően.

A Bizottság a kompromisszumos módosító csomagot elfogadja, mivel az összhangban van a javaslat átfogó céljával és általános jellemzőivel.

5. Következtetés

Az EK-Szerződés 250. cikkének (2) bekezdése alapján a Bizottság a fentiek szerint módosítja javaslatát.